2023. május 24-én benyújtott kereset – Európai Bizottság kontra Szlovén Köztársaság
(C-318/23. sz. ügy)
Az eljárás nyelve: szlovén
Felek
Felperes: Európai Bizottság (képviselők: P. Ondrůšek, M. Escobar Gómez, U. Babovič és A. Kraner, meghatalmazottak)
Alperes: Szlovén Köztársaság
Kereseti kérelmek
A Bizottság azt kéri, hogy a Bíróság:
állapítsa meg, hogy a Szlovén Köztársaság – mivel nem fogadott el minden ahhoz szükséges rendelkezést, hogy végrehajtsa a Bíróság C-140/14. sz. Bizottság kontra Szlovénia ügyben hozott ítéletét azon részében, amely a 115/1 k.o. Teharje (Bukovžlak) parcellára vonatkozik – nem teljesítette az EUMSZ 260. cikk (1) bekezdéséből eredő kötelezettségeit;
kötelezze a Szlovén Köztársaságot, hogy fizessen a Bizottság számára napi 4500 EUR bírságot a jelen eljárásban hozott ítélet kihirdetése napjától kezdődően addig a napig, amelyen a Szlovén Köztársaság végrehajtja a C-140/14. sz. ügyben hozott ítéletet a 115/1 sz. Teharje (Bukovžlak) parcellára vonatkozó részében;
kötelezze a Szlovén Köztársaságot, hogy fizessen a Bizottság számára napi 500 EUR átalányösszeget, azon napok számával megszorozva, ahány nap eltelik a C-140/14. sz. ügyben hozott ítélet kihirdetésétől azon időpontig – amelyik előbb bekövetkezik – amikor a Szlovén Köztársaság végrehajtja az említett ítéletet a 115/1 sz. Teharje (Bukovžlak) parcellára vonatkozó részében, illetve amikor kihirdetésre kerül az ítélet a jelen eljárásban, fenntartva, hogy az az átalányösszeg, amelynek megfizetését a Bizottság kéri, nem lehet kevesebb, mint 280 000 EUR;
a Szlovén Köztársaságot kötelezze a költségek viselésére.
Jogalapok és fontosabb érvek
A C-140/14. sz. ítéletben a Bíróság megállapította, hogy a bukovžlaki 115/1 sz. Teharje parcellán elhelyezkedő hulladéklerakót jogellenesnek kell minősíteni, illetve azt, hogy a Szlovén Köztársaság megsértette a 2008/98/EK európai parlamenti és tanácsi irányelv1 13. cikkében és 36. cikkének (1) bekezdésében, valamint 5. cikke (3) bekezdésének e) pontjában, a 2003/33/EK tanácsi határozat2 7-9., 11. és 12. cikkével összefüggésben értelmezett 6. cikkében, valamint 1999/31/Ek tanácsi irányelv3 I-III. mellékletében rögzített kötelezettségeit, mivel az említett tagállam engedélyezte az említett helyen található, meg nem engedett hulladékokra szolgáló lerakót, és semmiféle intézkedéseket nem fogadott el azok ártalmatlanítása érdekében.
A Szlovén Köztársaság különös intézkedéseket közölt az Európai Bizottsággal a hulladék megsemmisítése optimális módjának kiválasztásáról és azon munkák elvégzéséről, amelyek által végrehajtásra kerül a C-140/14. sz. ügyben hozott ítélet azon része, amely a 115/1 sz. Teharje (Bukovžlak) parcellára vonatkozik. Ennek érdekében a Szlovén Köztársaság egy ütemtervet küldött az Európai Bizottságnak, amely szerint a szanálás végleges végrehajtására a 2020. év és 2021. november 3. között került volna sor.
Tekintettel arra, hogy az említett ütemtervben meghatározott határidők tekintetében késedelem állt be, az Európai Bizottság 2018. június 8-án felszólító levelet küldött a Szlovén Köztársaságnak. Az e felszólításra adott válaszában a Szlovén Köztársaság kifejezetten biztosította arról a Bizottságot, hogy a szanálási munkálatok a fent említett ütemtervben rögzített eredeti hatásidőn belül elvégzésre kerülnek, ez azonban a későbbiekben nem nyilvánult meg tényekben. Továbbra is létezik egy jogellenes hulladéklerakó, amelyet a hatályos uniós jog megsértésével hoztak létre és tartanak fenn a Bíróság azon ítélete ellenére, amelyben megállapításra került e ténybeli helyzet, mindez pedig veszélyt jelent a környezetre és az emberi egészségre. Következésképpen az Európai Bizottság úgy határozott, hogy keresetet nyújt be az EUMSZ 260. cikk (2) bekezdése értelmében.
____________
1 (. ) A hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai Parlamenti és tanácsi irányelv (HL 2008 L 312., 3. o.).
1 Az 1999/31/EK irányelv II. mellékletének 16. cikke alapján a hulladékok hulladéklerakókban történő átvételének kritériumairól és eljárásairól szóló, 2002. december 19-i tanácsi határozat (HL 2003 L 11., 27. o.; magyar nyelvű különkiadás 15. fejezet 7. kötet 314. o.).
1 A hulladéklerakókról szóló, 1999. április 26-i 1999/31/EK tanácsi irányelv (HL 1999 L 182., 1. o.; magyar nyelvű különkiadás 15. fejezet 4. kötet 228. o.).